C 491/2
LT
Europos Sąjungos oficialusis leidinys
2022 12 23
Palankiai vertiname Konferencijos dėl Europos ateities (1) – įkvepiančio ir sėkmingo patariamosios demokratijos eksperimento – rezultatus.
Siekdamos reaguoti į piliečių lūkesčius, institucijos, kiekviena pagal savo kompetenciją, toliau užtikrins greitą ir veiksmingą tolesnę veiklą, susijusią su Konferencijos pateiktomis rekomendacijomis.
Į daugelį Konferencijos pasiūlymų atsižvelgta 2023 m.
Komisijos darbo programoje, o mes drauge įsipareigojame jiems skirti daug dėmesio.
Šia Bendra deklaracija pabrėžiame pagrindinius pasiūlymus dėl teisėkūros procedūra priimamų aktų (2), kuriems mūsų trys mūsų institucijos skirs visas pastangas.
Įgyvendinti šiuos prioritetus bus ypač svarbu atsižvelgiant į tai, kad 2024 m. įvyks Europos Parlamento rinkimai ir juose piliečiai įvertins, kaip ES reagavo į dabartinius iššūkius.
Tai pasakytina tiek apie pasiūlymus dėl teisėkūros procedūra priimamų aktų, kuriuos teisėkūros institucijos jau nagrinėja, tiek apie tuos, kuriuos Europos Komisija pateiks iki 2023 m. pabaigos.
Trys institucijos susitaria 2023 m. ir iki Parlamento kadencijos pabaigos 2024 m. didžiausią prioritetą teikti šiems politikos tikslams: 1.
Kad įgyvendintume Europos žaliąjį kursą ir pasiektume jo tikslą iki 2050 m. užtikrinti poveikio klimatui neutralumą nepaisant nepalankių geopolitinių aplinkybių, stengsimės paspartinti žaliąją ir teisingą pertvarką – tai labai svarbi energetinio saugumo ir aukštų energijos kainų, taip pat apsirūpinimo maistu saugumo problemų sprendimo dalis.
Imsimės veiksmų, kad greitai baigtume darbą, susijusį su Pasirengimo įgyvendinti 55 % tikslą priemonių rinkiniu, kad pasiektume nusistatytus 2030 m. mažinimo tikslus, kartu su didesniu užmoju sieksime įgyvendinti „REPowerEU“ tikslus – laipsniškai panaikinti priklausomybę nuo Rusijos iškastinio kuro ir skatinti atsinaujinančiųjų išteklių energiją Europoje.
Pirmenybę teiksime visapusiškai ES elektros energijos rinkos reformai, ES vandenilio rinkos pradiniam etapui ir spartesniam atsinaujinančiųjų energijos išteklių diegimui.
Skirsime dėmesį biologinės įvairovės atkūrimui ir apsaugai, dirvožemio būklei, vandens taršos, oro taršos ir taršos mikroplastikais mažinimui, taip pat kovai su nusikaltimais aplinkai.
Siekdami sukurti žiedinę ekonomiką, stengsimės užtikrinti teisę į remontą, taip pat tvarių gaminių projektavimą, kovą su pakuočių atliekomis ir tai, kad vartotojai gautų teisingą informaciją apie ekologiškumo teiginius.
Imsimės veiksmų dėl tolesnių klimato priemonių, visų pirma dėl transporto sektoriuje išmetamo teršalų kiekio ir taršos, krovininio transporto žalinimo ir anglies dioksido absorbavimo sertifikavimo.
Pirmenybę teiksime atliekų ir jų poveikio aplinkai mažinimui. 2.
Kad būtų įgyvendinta skaitmeninė pertvarka ir padidintas ES atsparumas, daugiausia dėmesio skirsime išteklių naudojimo ir poveikio aplinkai bei klimatui mažinimui, stiprindami Europos lyderystę novatoriškų technologijų srityje, savo tiekimo saugumą, konkurencingumą ir atsparumą, remdami atitinkamus skaitmeninius įgūdžius ir laikydamiesi į žmogų orientuoto požiūrio.
Daugiausia dėmesio skirsime dar nepriimtiems pasiūlymams dėl dirbtinio intelekto, prieigos prie duomenų ir jų naudojimo, kibernetinio atsparumo ir kibernetinio saugumo, taip pat mūsų gynybos pramonės stiprinimui.
Siekdami užtikrinti tinkamą ir diversifikuotą tiekimą dvejopai pertvarkai, pirmenybę teiksime priemonėms, susijusioms su svarbiausiosiomis žaliavomis ir retųjų žemių elementais, taip pat puslaidininkiais.
Kad paskatintume novatoriškas technologijas, imsimės veiksmų, susijusių su „Hyperloop“ technologijų reguliavimo sistema, naująja radijo spektro politikos programa ir saugiu kosmoso technologijomis grindžiamu ryšiu.
Imsimės veiksmų dėl bendros Europos judumo duomenų erdvės.
Stiprinsime vieną iš mūsų pagrindinių vertybių – bendrąją rinką, be kita ko, vykdydami su Bendrosios rinkos veikimo užtikrinimo ekstremaliosiose situacijose priemone susijusį darbą ir gerindami darbo skaitmeninėse platformose sąlygas.
Taip pat stengsimės nustatyti naujas veiksmingas patentų taisykles ir remsime MVĮ sunkiais laikais, be kita ko, pasitelkdami peržiūrėtas taisykles dėl pavėluotų mokėjimų. 3.
Kalbant apie žmonėms tarnaujančią ekonomiką, dėsime daugiau pastangų paskatinti konkurencingumą, užtikrinti ekonomikos augimą ir kurti užimtumo galimybes Europos piliečiams.
Itin daug dėmesio skirsime jaunimui ir atitinkamų įgūdžių ugdymui.
Pašalinsime kliūtis ir naštą, trukdančias mūsų mažosioms įmonėms.
Imsimės veiksmų, kad būtų pateiktas pagalbos MVĮ priemonių rinkinys ir remiamos įmonės bei mažinama joms tenkanti našta, be kita ko, užtikrinant lengvesnę prieigą prie kapitalo ir duomenų, greitus ir novatoriškus mokėjimo sprendimus ir supaprastintas nemokumo taisykles.
Toliau teiksime pirmenybę Europos socialinių teisių ramsčio ir Porto aukščiausiojo lygio susitikimo deklaracijos įgyvendinimui ir imsimės tolesnių priemonių, jog užtikrintume, kad visuose mūsų veiksmuose būtų atsižvelgiama į socialinį aspektą, be kita ko, į teisę atsijungti ir į vyrų ir moterų darbo užmokesčio skirtumo panaikinimą.
Stengsimės greitai pasiekti susitarimą dėl socialinės apsaugos sistemų koordinavimo, kad paremtume darbo jėgos judumą, taip pat dėl indėlių draudimo, tvaraus įmonių valdymo, kovos su pinigų plovimu ir produktų, pagamintų naudojant priverčiamąjį darbą, uždraudimo.
Deramą dėmesį skirsime ES ekonomikos valdymo peržiūrai siekiant užtikrinti jo veikimą ES ir valstybių narių ekonomikoms remti, taip pat darbui, kuriuo siekiama stiprinti kapitalo rinkas bei euro, įskaitant skaitmeninį eurą, vaidmenį ir baigti kurti bankų sąjungą.
Sieksime pažangos pasaulinės mokesčių reformos klausimu.
Kad remtume darnų vystymąsi visame pasaulyje, stengsimės greitai pasiekti susitarimą dėl bendrųjų muitų tarifų lengvatų sistemos ir reformuoto muitinės kodekso.
(1) Konferencija dėl Europos ateities.
Galutinio rezultato ataskaita, https://futureu.europa.eu/en/pages/reporting (2) Pagal įprastą teisėkūros procedūrą.